Document ID: 32010D0361

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Ιουνίου 2010
σχετικά με την αναγνώριση του Ισραήλ όσον αφορά την εκπαίδευση, την κατάρτιση και την πιστοποίηση των ναυτικών για την αναγνώριση των πιστοποιητικών ικανότητας
[κοινοποιηθείσα υπό τον αριθμό Ε(2010) 4227]
(2010/361/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την οδηγία 2008/106/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για το ελάχιστο επίπεδο εκπαίδευσης των ναυτικών (1), και ιδίως το άρθρο 19 παράγραφος 3,
την επιστολή των κυπριακών αρχών της 13ης Μαΐου 2005, με την οποία ζητούσαν την αναγνώριση του Ισραήλ ώστε να αναγνωρίζονται τα πιστοποιητικά ικανότητας που εκδίδει η εν λόγω χώρα,
Εκτιμώντας τα ακόλουθα:
(1)
Τα κράτη μέλη δύνανται να αποφασίζουν να θεωρήσουν πιστοποιητικά ναυτικής ικανότητας τα οποία έχουν εκδοθεί από τρίτες χώρες, εφόσον η Επιτροπή αναγνωρίζει ότι η οικεία τρίτη χώρα εξασφαλίζει τη συμμόρφωση με τις απαιτήσεις της διεθνούς σύμβασης του 1978 για τα πρότυπα εκπαίδευσης, έκδοσης πιστοποιητικών και τήρησης φυλακών των ναυτικών, όπως έχει τροποποιηθεί (σύμβαση STCW) (2) ·
(2)
Ύστερα από αίτημα των κυπριακών αρχών, η Επιτροπή αξιολόγησε τα συστήματα εκπαίδευσης, κατάρτισης και πιστοποίησης των ναυτικών στο Ισραήλ, ώστε να εξακριβώσει εάν η εν λόγω χώρα συμμορφώνεται με τις απαιτήσεις της σύμβασης STCW και εάν έχουν ληφθεί τα κατάλληλα μέτρα για την πρόληψη της απάτης όσον αφορά τα πιστοποιητικά. Η εν λόγω αξιολόγηση βασίστηκε στα αποτελέσματα διερευνητικής επιθεώρησης η οποία διενεργήθηκε από εμπειρογνώμονες του Ευρωπαϊκού Οργανισμού για την Ασφάλεια στη Θάλασσα τον Μάρτιο του 2007.
(3)
Στις περιπτώσεις στις οποίες διαπιστώθηκαν αδυναμίες κατά την αξιολόγηση της συμμόρφωσης του Ισραήλ με τις απαιτήσεις της σύμβασης STCW, οι αρχές της εν λόγω χώρας έδωσαν στην Επιτροπή τις πληροφορίες και τα αποδεικτικά στοιχεία που τους ζητήθηκαν σχετικά με την εφαρμογή ενδεδειγμένων και επαρκών διορθωτικών μέτρων για την αντιμετώπιση των περισσότερων εξ αυτών των αδυναμιών.
(4)
Οι λοιπές αδυναμίες των διαδικασιών κατάρτισης και πιστοποίησης των ναυτικών αφορούν κυρίως την έλλειψη νομικών διατάξεων όσον αφορά ήσσονος σημασίας θέματα κατάρτισης που παρέχεται από τα ναυτικά ιδρύματα εκπαίδευσης και κατάρτισης, τον καθορισμό σημαντικών στόχων για την εφαρμογή συστήματος προτύπων ποιότητας και απαιτήσεις κατάρτισης σχετικά με τεχνικές προσωπικής επιβίωσης και τη χρήση σωστικού σκάφους. Συνεπώς, ζητήθηκε από τις ισραηλινές αρχές να εφαρμόσουν συμπληρωματικά διορθωτικά μέτρα για να αποκατασταθούν οι προαναφερόμενες ελλείψεις. Οι εν λόγω αδυναμίες δεν συνεπάγονται όμως την αμφισβήτηση του συνολικού επιπέδου συμμόρφωσης των συστημάτων του Ισραήλ όσον αφορά την εκπαίδευση, την κατάρτιση και την πιστοποίηση των ναυτικών με τη σύμβαση STCW.
(5)
Από την αξιολόγηση της συμμόρφωσης και την εκτίμηση των στοιχείων που έδωσαν οι ισραηλινές αρχές προκύπτει ότι το Ισραήλ πληροί τις συναφείς απαιτήσεις της σύμβασης STCW, έχει δε λάβει τα ενδεδειγμένα μέτρα για την πρόληψη της απάτης όσον αφορά τα πιστοποιητικά και πρέπει, συνεπώς, να αναγνωριστεί από την Ένωση.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χορηγείται αναγνώριση στο Ισραήλ όσον αφορά την εκπαίδευση, την κατάρτιση και την πιστοποίηση των ναυτικών, με σκοπό να αναγνωρίζονται τα πιστοποιητικά ικανότητας τα οποία εκδίδει η εν λόγω χώρα.
Άρθρο 2
Η παρούσα απόφαση απευθύνεται στα κράτη μέλη.
Άρθρο 3
Η παρούσα απόφαση παράγει αποτελέσματα από την ημερομηνία κοινοποίησής της στα κράτη μέλη.
Βρυξέλλες, 28 Ιουνίου 2010.

Labels: 12
8
18
9